KOMISIJOS REGLAMENTAS (EB) Nr. 776/2006
2006 m. gegužės 23 d.
iš dalies keičiantis Europos Parlamento ir Tarybos reglamento (EB) Nr. 882/2004 VII priedą dėl Bendrijos etaloninių laboratorijų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 32 straipsnio 5 dalį,
kadangi:
(1)
Komisijos reglamentu (EB) Nr. 882/2004 nustatomos Bendrijos maisto, pašarų ir gyvūnų sveikatos etaloninių laboratorijų bendrosios užduotys, pareigos ir joms keliami reikalavimai. Bendrijos etaloninės laboratorijos yra išvardytos to reglamento VII priede. Tame sąraše pateikiamos visos Bendrijos maisto ir pašarų etaloninės laboratorijos, anksčiau nurodytos kituose teisės aktuose.
(2)
Bendrijos etaloninių laboratorijų paskyrimas turėtų padėti užtikrinti aukštos kokybės ir vienodo tikslumo analitinius rezultatus.
(3)
Bendrijos etaloninių laboratorijų veikla turi apimti visas maisto ir pašarų bei gyvūnų sveikatos teisės aktais reglamentuotas sritis, ypač tas, kurioms reikalingi tikslūs analitiniai ir diagnostiniai rezultatai.
(4)
Daugelyje sektorių, kuriems yra taikomi Bendrijos teisės aktai dėl maisto, pašarų ir gyvūnų sveikatos, reikia paskirti papildomų Bendrijos etaloninių laboratorijų tose srityse, kuriose jų dar nėra, ypač snukio ir nagų ligai, bruceliozei, Listeria monocytogenes, koaguliazę gaminantiems stafilokokams, Escherichia coli, tarp jų verotoksiną gaminančioms E. coli (VTEC) bakterijoms, kampilobakterijoms, parazitams (ypač trichinelėms, echinokokams, Anisakis), atsparumui mikrobams, pašaruose esantiems gyvūniniams baltymams, pesticidų likučiams, maiste ir pašaruose esantiems mikotoksinams, sunkiesiems metalams, dioksinams bei PCB ir policikliniams aromatiniams angliavandeniliams (PAA) tirti.
(5)
2005 m. liepos mėnesį Komisija paskelbė kvietimą atrinkti ir paskirti naujas Bendrijos etalonines laboratorijas. Paraiškų vertinimas buvo baigtas 2005 m. gruodžio mėnesį. Atrankos rezultatai buvo perduoti suinteresuotų valstybių kompetentingoms institucijoms. Remdamasi paraiškų vertinimo rezultatais, Komisija mano, kad kiekvienoje srityje sėkmingai atranką praėjusiems kandidatams tikslinga skirti Bendrijos etaloninių laboratorijų statusą.
(6)
Reglamento (EB) Nr. 882/2004 VII priede būtina atnaujinti tam tikrą specialią informaciją apie jau egzistuojančias Bendrijos etalonines laboratorijas.
(7)
Todėl Reglamentas (EB) Nr. 882/2004 turėtų būti atitinkamai iš dalies pakeistas.
(8)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 882/2004 VII priedas yra pakeičiamas šio reglamento priedu.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gegužės 23 d.